L-Arċisqof Pawlu Cremona O.P. ħatar lil Dun Anthony Cassar bħala Direttur tad-Dar tal-Kleru (ir-residenza għas-saċerdoti morda u anzjani) u Arċipriet tal-Imdina.  Huwa ħatar ukoll lil Dun David Farrugia bħala kappillan tal-parroċċa ta’ Ħal Safi. Dun Anthony ġie ordnat saċerdot fl-20 ta’ Lulju 1974. Huwa beda l-ħidma pastorali tiegħu fil-parroċċa tas-Siġġiewi u fil-Moviment Azzjoni Soċjali. Ħadem ukoll fl-Uffiċċju Missjunarju u fl-Uffiċċju tal-Kleru, Parroċċi u Ħajja Reliġjuża, fil-Kurja tal-Arċisqof. Fl-1983 inħatar kappillan tal-Għargħur fejn serva għal tmien snin u fl-1991 inħatar kappillan tal-parroċċa ta’ Kristu Re, Raħal Ġdid. Fl-1998 inħatar kappillan tal-parroċċa ta’ Ħaż-Żabbar u fl-2003 inħatar Prepostu Arċipriet tal-parroċċa ta’ Sant Elena, Birkirkara. Il-parroċċa tal-Imdina tiġbor fiha madwar 230 persuna f’100 familja. Il-kappillan il-ġdid ta’ Ħal Safi, Dun David ġie ordnat saċerdot fid-29 ta’ Ġunju, 2004. Huwa beda l-ħidma pastorali tiegħu fil-parroċċa ta’ Ħal Tarxien fejn serva għal sentejn, sena minnhom bħala viċi kappillan. Fl-2006 nħatar viċi kappillan tal-parroċċa ta’ Ħal Luqa u rettur taż-żona ta’ Ħal Farruġ fejn serva għal erba’ snin. Tul dawn is-snin kien ukoll direttur spiritwali tal-Kulleġġ San Benedittu – Skola Sekondarja Subien ta’ Ħal Kirkop. Tul dawn l-aħħar erba’ snin, Dun David serva bħala Chaplain tal-Junior College, fl-Imsida, u bħala saċerdot fil-parroċċa ta’ Santa Luċija. Il-parroċċa ta’ Ħal Safi tiġbor fiha madwar 2,340 persuna u 721 familja.